A közös kasszához nem kell közös bankszámla 
A magyarok kétharmadának hiányos a családi kasszája

A magyarok többsége szerint úgy is lehet közös kasszán egy pár, ha a bankszámlájuk nem közös – derült ki a Cofidis Hitel Monitor reprezentatív kutatásából, amely ezúttal a családi pénzügyeket vizsgálta. A válaszadók 33%-a állítja, hogy kényelmesen kijön a jövedelméből, ugyanakkor a magyarok kétharmadának hiányos a családi kasszája. A kényelmes élethez ez a hiány havi szinten a többségnek (34%) mintegy 100.000 forintot jelent. A közeljövőben hitelt tervezők 11 százaléka éppen a közös bevételek és kiadások egyensúlyban tartása miatt venné igénybe valamelyik pénzintézet segítségét. 

Közös ágy, közös kassza?
A többség számára a közös kassza feltétele, hogy a pár a bevételeik legnagyobb részének elköltéséről egyeztessen egymással, de csupán a magyarok 37%-a gondolja úgy, hogy ez akkor valósul meg, ha minden bevételük közös számlára érkezik és közösen is használják azt fel. Külön számlája a legtöbbeknek van, azonban a közös háztartásban élő párok alig több mint harmada (35%) fér hozzá kölcsönösen egymás számlájához, továbbá harmaduk rendelkezik közös bankszámlával. Elég általános vélekedés ugyanis, hogy úgy is lehet közös kasszán egy pár, ha a bankszámlájuk nem közös (81%). Ugyanakkor a közös bankszámlával rendelkező párok túlnyomó többsége (93%) úgy gondolja, hogy könnyebb átlátni a család pénzügyeit, ha közös a bankszámla. 

Hiányos családi kassza 
A magyarok 33%-a állítja, hogy kényelmesen kijön a jövedelméből. Ugyanakkor a válaszadók kétharmadának hiányos a családi kasszája. Ez a hiány havi szinten a többségnek (34%) mintegy 100.000 forintot jelent – ennyi kellene még pluszban a kényelmes élethez. A hiány ellenére a válaszadók fele támogat rendszeresen nem a háztartásában élő családtagot anyagilag. Ők átlagosan havi 33.000 forintot fordítanak rokonok támogatására. 

Ki hogy érez, ha pénzről van szó? 

NŐ A HITELFELVÉTELI KEDV – COFIDIS HITEL MONITOR
A megkérdezettek 12%-a tervez hitelt felvenni a következő 12 hónapban. Ez 5%-kal több, mint a 2021 augusztusában mért adat. 
11%-uk a családi kassza egyensúlyban tartása miatt venne fel hitelt. Jellemző példa erre egy váratlan, nagyobb kiadás felmerülése (pl. kazáncsere), amit az illető egy összegben nem tudna kifizetni. 

Érdekes adat, hogy a férfiak kisebbnek érzékelik a különbséget a párjuk és a saját jövedelmük között, mint fordítva. A nők átlagosan 42%-kal magasabbnak gondolják a partnerük fizetését az övékénél, míg a férfiak szerint csak 19%-kal keresnek kevesebbet náluk a nők. 
Az állandó kiadásokat (rezsi, élelmiszer stb.) a legtöbben közösen tartott pénzből finanszírozzák. Ugyanakkor azoknál a pároknál, ahol nincs ilyen rendszer, a férfiak inkább hajlamosak azt gondolni, hogy ők a családfenntartók és ők fizetik a kiadások nagyrészét, míg a nők egy sokkal kiegyenlítettebb viszonyról számolnak be. 
Pénzt adni a párjának és pénzt kapni a párjától körülbelül a válaszadók fele szokott, de a nők esetében inkább jellemző (61%), hogy valamilyen rendszerességgel pénzt kapnak a partnerüktől. Úgy tűnik, hogy a pénz elfogadása a partnertől a válaszadók nagyobb részét (63%) nem feszélyezi. 
Talán nem meglepő módon a legtöbb konfliktus a pénz miatt azok között a párok között van, akik nem jönnek ki a jövedelemükből (76%), de a hitelt felvenni szándékozók is sokat vitatkoznak a pénzügyeik miatt (63%).